Det har krævet tusindevis af podere at leve op til den danske teststrategi, men snart står mange af dem uden arbejde. Regeringen vil nemlig lukke landets hurtigtestcentre senest 6. marts. Det betyder, at mange podere snart står og skal finde nyt arbejde, og det vil man udnytte i Vesthimmerlands Kommune, der i et opslag på Facebook opfordrer podere til at søge job hos kommunens ældrepleje. - Kan du ikke mere en vatpind dreje, så mangler vi dig til vores ældrepleje, lyder det blandt andet i opslaget. Og det er ikke tilfældigt, at man søger podere til ældreplejen. Det fortæller kommunens chef for pleje- og seniorservice, Mette Rohde. - Det kan være meget grænseoverskridende, at skulle være i nær kontakt med mennesker og rører ved dem. Men den grænse har mange af poderne overskredet i forbindelse med deres arbejde. Derfor er de meget interessante for os. For mange har podningen været et godt fritidsjob, uden de store perspektiver for fremtiden. Men det er der til gengæld i ældreplejen, lyder det fra Mette Rohde: - Man tager jo kontakt til et plejecenter eller hjemmeplejedistrikt og får sig en snak med lederen. Her taler man så om, hvad man kunne tænke sig. Er det i et sabbatår, sommerferieafløser eller vil man måske uddanne sig på området. Gode jobmuligheder Tilbuddet er åbent for alle, såvel faglærte som ufaglærte. Søger man som ufaglært, er det op til stedet, hvor man ender, at lære en op. Her er nøgleordene interesse og lysten, når det kommer til at skulle arbejde med de ældre. Er den tilstede, er der gode muligheder for fremtiden. - Sektoren er klar. De står med job og uddannelsesmuligheder til dem, der har lyst til at fortsætte på sundhedsområdet. Mette Rohde fortæller også, at det er en mulighed at arbejde på området i nogle år og så senere tage uddannelsen på 17 uger.

Referat:
6. marts bliver der lukket for landets kviktestcentre, men i Vesthimmerlands Kommune kan arbejdsløse podere hurtigt få et nyt job i sundhedssektoren.